I årevis har museumslederen ved Godthaab Hammerværk, Steen Wærn Jensen, sendt drømmende blikke mod den faldefærdige bygning, der står ved siden af industrimuseet. Museet har nemlig så mange ting, de gerne vil vise frem til offentligheden, at de er kommet i pladsproblemer. En udfordring, nabobygningen vil kunne løse. Selve erhvervelsen af bygningen er både nem og billig. Ejeren vil nemlig forære bygningen for en sølle krone til Godthaab Hammerværk. Det er selve klargøringen af udstillingen, der koster knaster. Men nu ser det ud til, at projektet kan realiseres. Aalborg Kommune og RealDania giver hver en halv million kroner til at klargøre bygningen, mens flere fonde også har bidraget. Dermed mangler Godthaab Hammerværk kun få hundrede tusinde kroner for at nå i mål. Hør mere om Steen Wærn Jensens planer her:

Opsummering:
Godthaab Hammerværk ved Svenstrup er kommet et skridt nærmere en udvidelse af museet.